กรุงศรีออโต้ฯสินเชื่อรถทะลุทะลักแสนล้าน
กรุงศรี ออโต้ โชว์ผลประกอบการครึ่งปีแรก สินเชื่อเพิ่มขึ้น 58% คาดสิ้นปีแตะแสนล้านบาท
30 ส.ค. 2554

กรุงศรี ออโต้ โชว์ผลประกอบการครึ่งปีแรก สินเชื่อเพิ่มขึ้น 58% คาดสิ้นปีแตะแสนล้านบาท
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคป ปิตอล ออโต้ ลีส หรือกรุงศรี ออโต้ เปิดเผยว่า ในช่วงครึ่งปีแรกที่ผ่านมาสามารถปล่อยสินเชื่อใหม่ได้ 5.1 หมื่นล้านบาท เพิ่มขึ้น 58% และมียอดสินเชื่อคงค้างรวม 1.37 แสนล้านบาท เพิ่มขึ้น 30% เมื่อเทียบกับช่วงเดียวกันของปีก่อน โดยในครึ่งปีหลังนี้บริษัทมีแผนจะขยายช่องทางจำหน่ายเพื่อเข้าถึงผู้บริโภคทั่วประเทศให้มากยิ่งขึ้นและการเพิ่มบริการใหม่ๆ เพื่อตอบสนองความต้องการทุกด้านของลูกค้า
“สินเชื่อของเรามีทั้งรถจักรยานยนต์และรถยนต์ ทั้งรถใหม่และรถเก่า โดยตอบโจทย์ของผู้บริโภคในทุกกลุ่มเป้าหมาย ในปีนี้จึงคาดว่า ผลการดำเนินงานจะทำได้ตามเป้าหมาย ยอดสินเชื่อใหม่เพิ่มขึ้น 50% หรือเกิน 1 แสนล้านบาท และมียอดสินเชื่อคงค้างเพิ่มขึ้น 30% หรือกว่า 1.5 แสนล้านบาทอย่างแน่นอน” นายไพโรจน์ กล่าว
นายไพโรจน์ กล่าวว่า ที่ผ่านมาบริษัทยังคงมีผลการดำเนินงานเป็นที่น่าพอใจ ภายใต้นโยบายที่มุ่งเน้นการสร้างการเติบโตในทุกตลาด โดยการตอกย้ำความเป็นยี่ห้อหรือแบรนด์ผู้นำ ด้วยการสร้างจุดเด่นและความแตกต่างในด้านการตลาดและการบริการผ่านการสื่อสารการตลาดที่โดดเด่นและเข้าถึงกลุ่มเป้าหมาย การออกแคมเปญที่ตอบสนองความต้องการของลูกค้าได้ตรงใจ
นายไพโรจน์ กล่าวอีกว่า ด้วยกลยุทธ์ความรวดเร็วในการทำงาน ทำให้บริษัทมีฐานลูกค้าเพิ่มขึ้นและสามารถเติบโตในทุกตลาด ทั้งตลาดรถใหม่ที่มียอดสินเชื่อสูงขึ้นอย่างต่อเนื่องและรถเก่า ทำให้บริษัทมีส่วนแบ่งการตลาดสูงสุดในปัจจุบัน